CELEX: 32021D2184
Language: sk
Date: 2021-12-06 00:00:00
Title: Vykonávacie rozhodnutie Komisie (EÚ) 2021/2184 zo 6. decembra 2021 o predĺžení platnosti opatrení prijatých Výkonným orgánom Spojeného kráľovstva pre zdravie a bezpečnosť, ktorými sa povoľuje sprístupňovanie piatich biocídnych výrobkov na dezinfekciu rúk na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 8729] (Iba anglické znenie je autentické)

10.12.2021   
               
               
                  SK
               
               
                  Úradný vestník Európskej únie
               
               
                  L 444/105
               
            
         VYKONÁVACIE ROZHODNUTIE KOMISIE (EÚ) 2021/2184
         zo 6. decembra 2021
         o predĺžení platnosti opatrení prijatých Výkonným orgánom Spojeného kráľovstva pre zdravie a bezpečnosť, ktorými sa povoľuje sprístupňovanie piatich biocídnych výrobkov na dezinfekciu rúk na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 8729]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek, v spojení s článkom 5 ods. 4 protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,
         keďže:
         
                     (1)
                  
                  
                     Výkonný orgán Spojeného kráľovstva pre zdravie a bezpečnosť konajúci v mene Výkonného orgánu Severného Írska pre zdravie a bezpečnosť (ďalej len „príslušný orgán Spojeného kráľovstva“) prijal 11. marca 2021 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť sprístupňovanie výrobkov na dezinfekciu rúk Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle a Cornells Wellness Instant Hand Sanitizer Spray na trhu a ich používanie v Severnom Írsku do 8. augusta 2021 (ďalej len „opatrenie z 11. marca 2021“). Príslušný orgán Spojeného kráľovstva prijal 15. marca 2021 podobné rozhodnutie, ktorým sa povoľuje sprístupňovanie výrobku na dezinfekciu rúk Leucillin Family Sanitiser na trhu a jeho používanie v Severnom Írsku do 2. augusta 2021 (ďalej len „opatrenie z 15. marca 2021“). V súlade s článkom 55 ods. 1 druhým pododsekom uvedeného nariadenia informoval príslušný orgán Spojeného kráľovstva Komisiu a príslušné orgány členských štátov o opatrení z 11. marca 2021 a opatrení z 15. marca 2021 a o dôvodoch, ktoré k nim viedli.
                  
               
                     (2)
                  
                  
                     Podľa informácií, ktoré poskytol príslušný orgán, boli opatrenie z 11. marca 2021 a opatrenie z 15. marca 2021 nevyhnutné na ochranu verejného zdravia. Svetová zdravotnícka organizácia (WHO) 11. marca 2020 vyhlásila, že šírenie ochorenia spôsobeného koronavírusom (COVID-19) možno charakterizovať ako pandémiu. Vláda Spojeného kráľovstva vyhlásila riziko pre Spojené kráľovstvo za „vysoké“ a 23. marca 2020 nadobudli účinnosť opatrenia na zamedzenie šírenia nákazy. WHO odporúča používanie dezinfekčných prostriedkov na ruky na báze alkoholu ako preventívne opatrenie proti šíreniu ochorenia COVID-19 a ako alternatívu umývania rúk mydlom a vodou.
                  
               
                     (3)
                  
                  
                     Výrobky Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle a Cornells Wellness Instant Hand Sanitizer Spray obsahujú ako účinnú látku propán-2-ol. Výrobok Leucillin Family Sanitiser obsahuje ako účinnú látku aktívny chlór uvoľňovaný z chlórnanu sodného. Propán-2-ol, ako aj aktívny chlór uvoľňovaný z chlórnanu sodného sú schválené na používanie v biocídnych výrobkoch typu 1 (osobná hygiena človeka) podľa vymedzenia v prílohe V k nariadeniu (EÚ) č. 528/2012.
                  
               
                     (4)
                  
                  
                     Od vypuknutia pandémie COVID-19 je v Spojenom kráľovstve mimoriadne veľký dopyt po dezinfekčných prostriedkoch na ruky, čo viedlo k bezprecedentnému nedostatku dodávok týchto výrobkov. Pred prijatím opatrenia z 11. marca 2021 a opatrenia z 15. marca 2021 bolo v Spojenom kráľovstve podľa nariadenia (EÚ) č. 528/2012 autorizovaných veľmi málo dezinfekčných prostriedkov na ruky. Ochorenie COVID-19 predstavuje vážne ohrozenie verejného zdravia v Spojenom kráľovstve a na predchádzanie jeho šíreniu sú nevyhnutné ďalšie dezinfekčné prostriedky na ruky.
                  
               
                     (5)
                  
                  
                     Komisii bola 2. augusta 2021 doručená odôvodnená žiadosť príslušného orgánu Spojeného kráľovstva o predĺženie platnosti opatrenia z 15. marca 2021 v Spojenom kráľovstve, pokiaľ ide o Severné Írsko, v súlade s článkom 55 ods. 1 tretím pododsekom nariadenia (EÚ) č. 528/2012. Podobná odôvodnená žiadosť príslušného orgánu o predĺženie platnosti opatrenia z 11. marca 2021 bola Komisii doručená 4. augusta 2021. Tieto odôvodnené žiadosti boli podané na základe obáv z možného ohrozenia verejného zdravia v dôsledku ochorenia COVID-19 po uplynutí platnosti dočasných povolení a vzhľadom na to, že povolenie ďalších dezinfekčných prostriedkov na ruky na trhu má rozhodujúci význam pre obmedzenie nebezpečenstva, ktoré ochorenie COVID-19 predstavuje.
                  
               
                     (6)
                  
                  
                     Podľa príslušného orgánu Spojeného kráľovstva je dopyt po dezinfekčných prostriedkoch na ruky v dodávateľských reťazcoch naďalej vysoký, a preto je potrebné predĺžiť platnosť opatrenia v Spojenom kráľovstve, pokiaľ ide o Severné Írsko.
                  
               
                     (7)
                  
                  
                     Spoločnosti, ktorým boli po tom, čo WHO vyhlásila pandémiu, udelené výnimky pre dezinfekčné prostriedky na ruky v súlade s článkom 55 ods. 1 prvým pododsekom nariadenia (EÚ) č. 528/2012, boli vyzvané, aby čo najskôr požiadali o riadnu autorizáciu výrobkov. Dosiaľ však neboli príslušnému orgánu Spojeného kráľovstva doručené žiadne nové žiadosti o riadnu autorizáciu výrobkov.
                  
               
                     (8)
                  
                  
                     Keďže ochorenie COVID-19 predstavuje aj naďalej nebezpečenstvo pre verejné zdravie a keďže takéto nebezpečenstvo nemožno v Spojenom kráľovstve, pokiaľ ide o Severné Írsko, primerane zvládnuť bez toho, aby boli na trhu povolené ďalšie dezinfekčné prostriedky na ruky, je vhodné povoliť príslušnému orgánu Spojeného kráľovstva, aby predĺžil platnosť uvedených dvoch opatrení v Spojenom kráľovstve, pokiaľ ide o Severné Írsko.
                  
               
                     (9)
                  
                  
                     Vzhľadom na to, že platnosť opatrení uplynula 2. augusta 2021 a 8. augusta 2021, toto rozhodnutie by malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Výkonný orgán Spojeného kráľovstva pre zdravie a bezpečnosť konajúci v mene Výkonného orgánu Severného Írska pre zdravie a bezpečnosť môže v Spojenom kráľovstve, pokiaľ ide o Severné Írsko, predĺžiť platnosť opatrenia, ktorým sa povoľuje sprístupňovanie biocídnych výrobkov Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle a Cornells Wellness Instant Hand Sanitizer Spray na trhu a ich používanie, do 10. februára 2023.
         
         
            Článok 2
            Výkonný orgán Spojeného kráľovstva pre zdravie a bezpečnosť konajúci v mene Výkonného orgánu Severného Írska pre zdravie a bezpečnosť môže v Spojenom kráľovstve, pokiaľ ide o Severné Írsko, predĺžiť platnosť opatrenia, ktorým sa povoľuje sprístupňovanie biocídneho výrobku Leucillin Family Sanitiser na trhu a jeho používanie, do 4. februára 2023.
         
         
            Článok 3
            Toto rozhodnutie je určené Výkonnému orgánu Spojeného kráľovstva pre zdravie a bezpečnosť konajúcemu v mene Výkonného orgánu Severného Írska pre zdravie a bezpečnosť.
            Článok 1 sa uplatňuje od 9. augusta 2021.
            Článok 2 sa uplatňuje od 3. augusta 2021.
         
         
            V Bruseli 6. decembra 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.